علی نظمی‌نین اثرلری ده بئله بیر امگین محصولودور. شاعیر، وطنینده گؤردوگو جهالت نوماینده‌لریندن ال چکمیر. اونلارین وارلیغی شاعیری راحات بوراخمیر، اونلان دؤیجله‌مک، غفلت یوخوسوندان اویاتماق ایسته‌ییر. اونلارین تکفیری و هوجومو علی نظمینی قورخوتمور. شاعیر امیندیر کی، بو گون ده اولماسا، صاباح معاریف ایشیغی بوتون قارانلیق گوشه‌لری ایشیقلاندیراجاق، گونش شوعاسی یاتان‌لاری اویاداجاقدیر.